Tomi Salesvuo East Funk Attack

Tomi Salesvuo East Funk Attack on suomalainen Helsingissä vuonna 2013 perustettu funk-yhtye. Rock-henkisen bändin sävellyksistä ja tuotannosta vastaa rumpali Tomi Salesvuo, joka on tuttu mm. XL-yhtyeestä. East Funk Attack julkaisi esikoislevynsä EFA (Satomusic) vuonna 2014 ja toisen albuminsa nimeltä Rhythm (Satomusic) vuonna 2016. East Funk Attack uudisti rivinsä alkuvuodesta 2018 ja on nykykokoonpanossaan kuusihenkinen. Yhtyeessä on aiemmin soittanut Suomen kärkikaartiin kuuluvia muusikoita mutta myös nuorempaa sukupolvea. Bändin laulajana toimi Anniina Karjalainen (2013-2018), joka muistetaan TV:stä ensimmäiseltä Idols-kaudelta. sekä mm. superkitaristi Marzi Nyman (2013-2018). East Funk Attack julkaisi esikoislevynsä EFA (Satomusic) vuonna 2014 ja toisen albuminsa nimeltä Rhythm (Satomusic) vuonna 2016. East Funk Attack on keikkaillut sekä kotimaassa että ulkomailla klubeilla ja festivaaleilla. 
Salesvuo on kertonut yhtyeestään vuonna 2013 seuraavaa:
”Viimeisten parin vuoden ajan on päässäni muhinut ajatus isosta kokoonpanosta ja omasta näkemyksestäni rytmimusiikin sulatusuuniksi. Visio siitä, miten yhdistää periksiantamaton soittamisen riemu ja tarttuvat melodiat. Paketoida musiikin hypnoottinen rytmi sekä jazzillinen improvisointi - kertoen kasvutarinoita elämästä. Nyt tuntuu että tässä on syntynyt jotain tällaista ja kenties vielä enemmänkin!” 
Uudistunut kokoonpano.
Rumpali Tomi Salesvuon liidaama East Funk Attack uudisti rivinsä kevään 2018 aikana. Nykyisellään kuusihenkinen ja entistä tiivimpi kokoonpano esiintyi ensikertaa julkisesti Helsingissä kesäkuussa 2018. Uuden laulusolistin Taru Ratilaisen juuret ovat rytmimusiikissa ja keväällä 2018 hetki tuntui hyvältä yhdistää voimat Salesvuon 2013 perustaman funkbändin kanssa. Ratilainen on julkaissut myös omaa suomenkieleistä musiikkiaan Ezmi artistinimellä. Taru Ratilainen muistetaan The Voice of Finland ohjelmasta muutaman vuoden takaa ja hän on keikkaillut freelance laulajana paljon erilaisten kokoonpanojen kanssa. Kesäkuusta 2018 alkaen bändi on julkaissut Studio Live –sarjaa joka esittelee kappaleista nykykokoonpanon versiot kameroiden taltioimina live-esityksinä Sam Huberin uudella E-Studiolla Sipoossa. Biisi kerrallaan julkaistu videosarja julkaistiin kokonaisuudessaan vuoden 2018 aikana ja materiaalista julkaistiin myös erillinen EP julkaisu digitaalisena ja CD-formaattina (Satomusic).
Julkaisut.
Tomi Salesvuo East Funk Attack on julkaissut kaksi studioalbumia Satomusic levymerkillä ja molemmat on julkaistu fyysisinä tuotteina myyntiin Vinyyli + CD paketteina. Kaikki yhtyeen julkaisema musiikki on saatavilla maailmanlaajuisesti lataus- ja streemauspalveluissa.
Ensimmäinen levy EFA (Satomusic) julkaistiin elokuussa 2014. Levyllä on Tomi Salesvuon sävellysten lisäksi kaksi amerikkalaisen jazzmuusikon Herbie Hancockin funk-klassikkoa Hang Up Your Hang Ups ja Doin’ It sekä Tuure Kosken, Julia Vuorisen, James Clayn ja Tomi Salesvuon yhteisteos Jojo. Levyn sanoituksista vastaa Julia Vuorinen yhdessä Tomi Salesvuon ja James Clayn kanssa. Levyn äänitti Mankku Studioilla Porvoossa Hannu Hattunen ja Miksasi Lerin Pajalla Helsingissä Tommi Vainikainen. Albumin on masteroinut Svante Forsbäck Chartmakers Studioilla Espoossa. Linernote -kirjoituksen levystä on kirjoittanut ruotsalainen funk-artisti Nils Landgren. Levyn on tuottanut Tomi Salesvuo.
Bändin toinen levy Rhythm (Satomusic) julkaistiin syyskuussa 2016. Rhythm-levyn kaikki sävellykset ja sovitukset ovat Tomi Salesvuon. Albumin sävellyksistä kolme on instrumentaalikappaleita. Sävellyksistä kuudessa on mukana laulu, joiden sanoitukset on tehnyt Julia Vuorinen yhteistyössä Tomi Salesvuon kanssa. Rhythm-levyn nelosraidalla Rhythm Is Da Thing vierailee räppääjänä belgialainen muusikko Samuel Vekeman aka MC Sam Renascent. Pasuunaa levyllä soittaa vierailevana muusikkona Antti Rissanen. Albumin kolmosraidan räppääjä MC Salska on Tomi Salesvuon alterego. Levyn on äänittänyt sekä miksannut Matias Kiiveri Hollywood House sekä Finnvox studioilla Helsingin Pitäjänmäessä. Albumin on masteroinut Svante Forsbäck Chartmakers Studioilla Espoossa. Tomi Salesvuo on levyn tuottaja.
Kesäkuussa 2018 Tomi Salesvuo East Funk Attack julkaisi ensimmäiset uuden kokoonpanon live-videot. Sipoon E-Studiolla taltioidut kappaleet äänitti Jouko Lavonen ja on miksannut Hollywood House Studiolla Matias Kiiveri. Kappaleiden masteroinnin on tehnyt Pauli Saastamoinen Finnvox Studioilla. Esitykset on soitettu ja laulettu samanaikaisesti ns. live-ottoina ja kuvamateriaalin on taltioinut sekä musiikkivideot leikannut ja ohjannut Joel Korhonen. Kappaleet julkaistiin myös EP:nä Studio Live 2018 (Live at E-Studio) syyskuussa 2018.
Helmikuussa 2021 yhtye julkaisi kolmannen studioalbuminsa Nothing's Enough. Levyllä vierailevat mm. trumpetisti Verneri Pohjola sekä rumpalit Anssi Nykänen ja Mikko Kaakkuriniemi. Levy on saatavana vinyylinä, cd:nä sekä digitaalisesti. Levyn julkaisi Eclipse Music. 
Tomi Salesvuo East Funk Attack yhtyeen studioalbumeista on tehty kolme erillistä joukkorahoituskampanjaa. Kaikki kampanjat on toteutettu kotimaisen kulttuurin ja tieteen joukkorahoitukseen erikoistuneen Mesenaatti.me palvelun kautta. 
Digitaalisissa lataus- ja streemauspalveluissa on lisäksi julkaistuna useita eri singlejä. Vuonna 2015 huhtikuussa julkaistiin esikoisalbumi EFA:n avausraidasta remix, jonka on tehnyt helsinkiläinen dj. Jason Seizures. 
Virallisia musiikkivideoita yhtye on julkaissut useita. Ensimmäiset videot What Do You Need (2015), Funk That War (2016) ja We Got It Good (2017) on toteuttanut ohjaaja Mikko Kananoja aka Afromikko ja julkaissut Satomusic. Kaikki videot on kuvattu Itä-Helsingissä. Ensimmäinen musiikkivideo What Do You Need? on kuvattu kauppakeskus Kolumbuksen kattotasanteella sekä entisessä Helsingin kaupungin kesäsiirtolassa Kallvikinniemen Hästholmassa, Helsingin Vuosaaressa. Musiikkivideoiden lisäksi yhtye on julkaissut muutaman live-videon sekä Making off –dokumentin Rhythm albumista. 
Esiintymiset.
Yhtye on keikkaillut tasaisesti niin kotimaan klubeilla kuin festivaaleillakin. Merkittävimpiä esiintymisiä ovat olleet keikat April Jazz, Pori Jazz, Flame Jazz Cruise, Savitaipale Soi ja Imatra Big Band festivaaleilla. Bändi on soittanut molemmat levynjulkaisukeikkansa legendaarisella Tavastia-klubilla Helsingissä. Vuonna 2014 East Funk Attack oli mukana Lost in Music showcase-tapahtumassa Tampereella. Yhtye soitti ensimmäiset ulkomaan keikat kesällä 2016 Itävallassa ja Saksassa yhdessä wieniläisen artistin Mary Broadcastin (AT) bändin kanssa. Ensimmäisen kiertueen Saksassa Tomi Salesvuo East Funk Attack soitti joulukuussa 2017. Kiertue piti sisällään konsertit kahdeksassa eri kaupungissa ja mukana keikoilla oli myös saksalainen instrumentaalikokoonpano Matti Klein Soul Trio Berliinistä.